SK Úradný vestník Európskej únie C 308/44

Oznámenie týkajúce sa antidumpingových opatrení na dovoz žehliacich dosiek s pôvodom v Čínskej ľudovej republike a čiastočného opätovného začatia antidumpingového prešetrovania týkajúceho sa dovozu žehliacich dosiek s pôvodom, inter alia, v Čínskej ľudovej republike

2009/C 308/12

Súdny dvor Európskych spoločenstiev (ďalej len „SD“) svojim rozsudkom z 1. októbra 2009 vo veci C-141/08 zrušil rozsudok Súdu prvého stupňa Európskych spoločenstiev (ďalej len „SPS“) z 29. januára 2008 vo veci T-206/07 Foshan Shunde Yongjian Housewares & Hardware/Rada. Týmto spôsobom zrušil nariadenie Rady (ES) č. 452/2007 z 23. apríla 2007, ktorým sa ukladá konečné antidumpingové clo a s konečnou platnosťou vyberanie dočasného cla uloženého na dovoz žehliacich dosiek s pôvodom v Čínskej ľudovej republike a na Ukrajine (1) (ďalej len „konečné antidumpingové nariadenie“ alebo „sporné nariadenie“), pokiaľ ide o dovoz žehliacich dosiek vyrobených spoločnosťou Foshan Shunde Yongjian Housewares and Hardware Co. Ltd. (ďalej len „Foshan“ alebo „príslušná spoločnosť“) do Európskeho spoločenstva.

V dôsledku rozsudku z 1. októbra 2009 nepodlieha už dovoz žehliacich dosiek vyrobených spoločnosťou Foshan Shunde Yongjian Housewares and Hardware Co. Ltd. do Európskeho spoločenstva antidumpingovým opatreniam uloženým nariadením Rady (ES) č. 452/2007.

1. Informácia pre colné orgány

V dôsledku toho by malo byť konečné antidumpingové clo zaplatené podľa nariadenia (ES) č. 452/2007 za dovoz žehliacich dosiek do Európskej únie, v súčasnosti zaradených do kódov KN ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 a ex 8516 90 00 (TARIC kódy 3924909010, 4421909810, 7323939010, 7323999110, 7323999910, 8516797010 a 8516900051), s pôvodom v Čínskej ľudovej republike, vyrobených uvedenou spoločnosťou (doplnkový kód TARIC A785) a dočasné clo vybrané s konečnou platnosťou v súlade s článkom 2 nariadenia Rady (ES) č. 452/2007 vrátené alebo odpustené. O vrátenie alebo odpustenie je potrebné požiadať vnútroštátne colné orgány v súlade s platnými colnými predpismi.

Navyše, dovoz žehliacich dosiek vyrobených spoločnosťou Foshan Shunde Yongjian Housewares and Hardware Co. Ltd. do Európskeho spoločenstva už nepodlieha antidumpingovým opatreniam uloženým nariadením Rady (ES) č. 452/2007. (2)

2. Čiastočné opätovné začatie antidumpingového prešetrovania

SD svojím rozsudkom z 1. októbra 2009 zrušil rozsudok SPS z 29. januára 2008 vo veci T-206/07 v rozsahu, v akom SPS rozhodol, že právo na obranu spoločnosti Foshan nebolo dotknuté porušením článku 20 ods. 5 nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“).

Súdy (3) uznávajú, že v prípadoch, keď konanie pozostáva z niekoľkých administratívnych krokov, sa zrušením jedného z týchto krokov neruší celé konanie. Antidumpingové konanie je príkladom takého konania, ktoré pozostáva z viacerých krokov. V dôsledku toho zrušenie častí nariadenia o uložení konečného antidumpingového cla neznamená zrušenie celého postupu pred prijatím príslušného nariadenia. Na druhej strane sú inštitúcie Európskej únie povinné podľa článku 266 Zmluvy o fungovaní Európskej únie vyhovieť rozsudku Súdneho dvora z 1. októbra 2009. V súlade s týmto inštitúcie Únie, s cieľom vyhovieť rozsudku, majú možnosť odstrániť nedostatky sporného nariadenia, ktoré viedli k jeho zrušeniu, zatiaľ čo nezrušené časti, ktoré nie sú rozsudkom dotknuté, sa ponechajú nezmenené (4). Je potrebné poznamenať, že všetky ostatné nálezy nájdené v spornom nariadení, voči ktorým súdy v určenom čase nevzniesli námietku a neboli teda brané týmito súdmi do úvahy a neviedli k anulovaniu sporného nariadenia, zostali v platnosti.

Komisia sa preto rozhodla opätovne začať antidumpingové prešetrovanie týkajúce sa dovozu žehliacich dosiek s pôvodom, inter alia, v Čínskej ľudovej republike, začaté podľa základného nariadenia. Opätovné začatie prešetrovania sa obmedzí na vykonanie uvedeného rozsudku, pokiaľ ide o spoločnosť Foshan Shunde Yongjian Housewares and Hardware Co. Ltd.

3. Postup

Keďže Komisia po porade s poradným výborom dospela k záveru, že čiastočné opätovné začatie antidumpingového prešetrovania je oprávnené, týmto čiastočne opätovne začína antidumpingové prešetrovanie, ktoré sa týka dovozu žehliacich dosiek s pôvodom, inter alia, v Čínskej ľudovej republike, začaté podľa článku 5 základného nariadenia oznámením uverejneným v Úradnom vestníku Európskej únie (5).

Opätovné začatie prešetrovania sa obmedzí na vykonanie uvedeného rozsudku, pokiaľ ide o spoločnosť Foshan Shunde Yongjian Housewares and Hardware Co. Ltd.

Všetky zainteresované strany sa týmto vyzývajú, aby oznámili svoje stanoviská, predložili informácie a poskytli podporné dôkazy. Tieto informácie a podporné dôkazy musia byť Komisii doručené v lehote stanovenej v bode 4 písm. a).

Komisia okrem toho môže vypočuť zainteresované strany, ak predložia žiadosť, ktorou preukážu, že existujú osobitné dôvody, pre ktoré by mali byť vypočuté. Táto žiadosť sa musí predložiť v rámci lehoty stanovenej v bode 4 písm. b).

4. Lehoty

a) Pre strany, aby sa prihlásili a predložili informácie

Všetky zainteresované strany, ak majú byť ich vyjadrenia počas prešetrovania zohľadnené, sa musia prihlásiť Komisii, oznámiť svoje stanoviská a predložiť akékoľvek informácie do 20 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Treba poukázať na skutočnosť, že vykonávanie väčšiny procesných práv stanovených v základnom nariadení závisí od toho, či sa strana prihlási v uvedenej lehote.

b) Vypočutia

V rámci tej istej 20-dňovej lehoty môžu všetky zainteresované strany takisto požiadať o vypočutie Komisiou.

5. Písomné podania a korešpondencia

Všetky podania a žiadosti predložené zainteresovanými stranami musia byť realizované písomne (nie v elektronickej forme, ak nie je uvedené inak) a musí sa v nich uvádzať názov, adresa, e-mailová adresa, telefónne a faxové číslo zainteresovanej strany. Všetky písomné návrhy vrátane informácií požadovaných v tomto oznámení a korešpondencia, ktorú zainteresované strany poskytli ako dôverné, sa označia ako „Limited“ (6) a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter, s označením „For inspection by interested parties“.

Adresa Komisie na účely korešpondencie:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fax +32 22956505

6. Nespolupráca

V prípade, ak ktorákoľvek zo zainteresovaných strán odmietne sprístupniť alebo neposkytne potrebné informácie v uvedených lehotách alebo významnou mierou bráni v prešetrovaní, sa môžu v súlade s článkom 18 základného nariadenia vypracovať pozitívne, príp. negatívne zistenia na základe dostupných skutočností.

Ak sa zistí, že niektorá zo zainteresovaných strán poskytla nepravdivé alebo zavádzajúce informácie, tieto informácie sa nezohľadnia a podľa článku 18 základného nariadenia sa môžu použiť dostupné skutočnosti. Ak zainteresovaná strana nespolupracuje alebo spolupracuje iba čiastočne a zistenia sa preto zakladajú na dostupných údajoch, môže byť výsledok pre túto stranu menej priaznivý, ako keby bola spolupracovala.

7. Spracovanie osobných údajov

Je potrebné uviesť, že so všetkými osobnými údajmi zozbieranými počas tohto prešetrovania sa bude zaobchádzať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (7).

8. Úradník pre vypočutie

Treba takisto uviesť, že ak sa zainteresované strany domnievajú, že pri uplatňovaní svojich práv na obhajobu majú ťažkosti, môžu sa obrátiť na úradníka pre vypočutie z GR pre obchod. Pôsobí ako kontaktná osoba medzi zainteresovanými stranami a útvarmi Komisie, ktorá v prípade potreby ponúka sprostredkovanie v procesných záležitostiach ovplyvňujúcich ochranu ich záujmov v tomto konaní, najmä v súvislosti s nahliadnutím do spisu, ochranou údajov, predĺžením lehôt a spracovaním písomne a/alebo ústne podaných stanovísk. Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovej lokalite GR pre obchod (http://ec.europa.eu/trade).

(1) Ú. v. EÚ L 109, 26.4.2007, s. 12.

(2) Ú. v. ES L 56, 6.3.1996, s. 1.

(3) Prípad T-2/95, Industrie des poudres sphériques (IPS)/Council, (1998), Zb. II-3939.

(4) Prípad C-458/98, P Industrie des poudres sphériques (IPS)/ Rada, [2000], Zb. I-08147.

(5) Ú. v. EÚ C 29, 4.2.2006, s. 2.

(6) Toto označenie znamená, že ide výlučne o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody WTO o uplatňovaní článku VI dohody GATT z roku 1994 (antidumpingová dohoda).

(7) Ú. v. ES L 8, 12.1.2001, s. 1.